Tshiamiso 'sukkel om werkers vir vergoeding te identifiseer' - Solidariteit WêreldSolidariteit Wêreld
Tuis › Soldeer › Tshiamiso 'sukkel om werkers vir vergoeding te identifiseer'
SowetanLive berig dat bykans twee jaar ná 'n deurslaggewende beslissing, wat die lewens van voormalige mynwerkers wat dodelike longsiektes by die werk opgedoen het sou verander, slegs sewe eisers nog in 'n proeflopie uitbetaal is
Die Tshiamiso Trust het verlede maand betalings aan sewe persone gemaak, maar die uitvoerende hoof, Daniel Kotton, het gesê dat die trust voor 'n reusetaak te staan gekom het wat tot tien jaar kan neem om af te handel. Die trust moet alle voormalige mynwerkers wat tussen 1965 en 2019 silikose of tuberkulose by 82 goudmyne opgedoen het, opspoor en hul eise hanteer.
Mynwerkers wat geraak is, is geregtig op vergoeding van tussen R10 000 en R500 000, afhangend van die aard en erns van die siekte. Kotton het gesê daar is 50 sentrums vir die indiening van eise in SA, Mosambiek, Lesotho, Swaziland en Botswana wat ten volle funksioneel is. 'n Oproepsentrum is ook gevestig sodat werkers 'n tolvrye nommer kan skakel om 'n afspraak te maak om die kantore te besoek. Kotton het gesê die trust het te make met die enorme uitdaging om die data van al die werkers in te win, ook van diegene wat in diens was in 'n tyd toe rekenaars nog nie bestaan het nie.
Teen Vrydag het 10 000 mense eise ingedien. Die eiseproses kan tot ses maande duur, maar Kotton wil dit verkort. Hy het gesê dat 'n ander probleem te make het met bedrieërs wat geld van eisers neem met die belofte dat hulle die eisers met die proses in Lesotho, die Oos-Kaap en die Vrystaat sal bystaan. Hy het gesê dat die trust na verwagting teen die middel van die jaar met uitbetaling sal begin.
Tshiamiso wil ten minste 40% tot 50% van die eisers binne die volgende drie jaar betaal. Richard Spoor, wat die mynwerkers met hul hofaansoek bygestaan het, sê dit is onaanvaarbaar dat die trust aanvoer dat hy nie die rekords van mynwerkers wat eise het, kan opspoor nie.